BEGRUNDELSE

1.Forslagets genstand

Dette forslag vedrører en afgørelse om fastlæggelse af den holdning, der skal indtages på Unionens vegne på Den Internationale Vinorganisations (OIV) generalforsamling den 4. november 2022 i forbindelse med den planlagte vedtagelse af OIV-resolutioner, som kan have retsvirkninger i EU-retten.

2.Baggrund for forslaget

2.1.EU's særlige status i OIV

I øjeblikket er 48 stater medlemmer af OIV, hvoraf 20 er EU-medlemsstater. EU er ikke medlem af OIV. OIV tildelte den 20. oktober 2017 Unionen den særlige status, der er omhandlet i artikel 4 i OIV's forretningsorden, således at Unionen kan deltage i udvalgenes, underudvalgenes og ekspertgruppernes arbejde og deltage i generalforsamlingens og i forretningsudvalgets møder.

2.2.OIV

Den Internationale Vinorganisation (OIV) er en videnskabelig og teknisk mellemstatslig organisation, der beskæftiger sig med vinproduktion, vin, vinbaserede drikkevarer, spisedruer, rosiner og andre vinavlsprodukter. OIV har til formål i) at informere om, hvilke foranstaltninger der bør træffes i vinsektoren for at tilgodese producenternes, forbrugernes og de øvrige aktørers interesser, ii) at yde bistand til andre internationale organisationer, der beskæftiger sig med standardisering, og iii) at bidrage til at fremme international harmonisering af nuværende praksis og standarder.

2.3.Den retsakt, der skal vedtages af OIV

OIV's næste generalforsamling vil blive afholdt den 4. november 2022. I den forbindelse og på baggrund af de drøftelser, der fandt sted på ekspertgruppens møder i maj 2022, kan det forventes, at følgende resolutioner, som kan have retsvirkninger for EU-retten, sættes på generalforsamlingens dagsorden til vedtagelse:

–Udkast til resolution OENO-TECHNO 14-567B2, 14-567B4 og 14-567C1 om fastlæggelse af sondringen mellem tilsætningsstoffer og tekniske hjælpestoffer for visse ønologiske forbindelser, udkast til resolution OENO-TECHNO 20-684A, 21-689 og 21-708 om ajourføring af visse eksisterende ønologiske fremgangsmåder, udkast til resolution OENO-TECHNO 20-684B om fastlæggelse af en ny ønologisk fremgangsmåde og udkast til resolution OENO-TECHNO 21-707 om tilbagetrækning af en eksisterende ønologisk fremgangsmåde.

–Udkast til resolution OENO-SPECIF 20-675A, 20-675B, 20-675C, 20-675D og 20-681 om fastlæggelse af nye identitetsspecifikationer for visse stoffer, der anvendes i forbindelse med vinfremstilling, og udkast til resolution OENO-SPECIF 17-624 og 20-674 om ændring af de tilsvarende identifikationsspecifikationer for visse stoffer, der anvendes i forbindelse med vinfremstilling.

–Udkast til resolution CST-SCMA 20-668 om OIV's udtalelse om det totale tørstofindhold af vin, der anvendes til at afsløre svindel med vin, udkast til resolution OENO-SCMA 19-665 og 20-667 om fastlæggelse af nye analysemetoder, udkast til resolution OENO-SCMA 20-683 om ajourføring af analysemetoden til kvantificering af total nitrogen i most og vin og udkast til resolution SECSAN-SECUAL 21-709 om ajourføring af kriterierne for kvantificering af allergener.

Som det tidligere har været tilfældet, kan det forventes, at dagsordenen for OIV's generalforsamlings møde stadig kan blive ændret, og at yderligere resolutioner, som vil have retsvirkninger for EU-retten, sættes på dagsordenen For at sikre at generalforsamlingen kan arbejde effektivt, samtidig med at bestemmelserne i traktaterne overholdes, vil Kommissionen supplere eller ændre nærværende forslag i god tid, så Rådet kan vedtage den holdning, der skal indtages til disse resolutioner.

3.Den holdning, der skal indtages på Unionens vegne

De udkast til resolutioner, der kommer til afstemning på OIV's næste generalforsamling, er blevet drøftet indgående af videnskabelige og tekniske eksperter i vinsektoren. Resolutionerne bidrager til den internationale harmonisering af vinstandarderne og opstiller rammer, som sikrer fair konkurrence ved handel med vinavlsprodukter. De bør derfor støttes.

4.Retsgrundlag

4.1.Proceduremæssigt retsgrundlag

4.1.1.Principper